  Виталий Пронин Та арня вискын Якшур-Бӧдья черкогуртын Удмуртиысь муниципал кылдытэтъёслэн  кенешсылэн 11-тӥез съездэз ортчиз. Муниципал кылдытэтъёслэн йыръёсынызы пумиськылӥзы  Удмуртилэн Тӧроез Александр Соловьев, Кун Кенешлэн Тӧроез Владимир Невоструев, министръёс. Удмуртиысь муниципал кылдытэтъёслэн съездазы вераськиз элькун Тӧро А. Соловьев.Якшур-Бӧдьяе вуылӥзы 300-лэсь ятыр муниципал кылдытэтъёслэн йыръёссы. Интыосысь кивалтӥсьёс ортчем арлы йылпумъянъёс лэсьтыны, вуоноезлы ужпумъёс пуктыны арлы быдэ люкаськыло. Но туэ нырысьсэ соос ужазы, 4 секциослы люкиськыса. Нырысетӥяз ӝутэмын вал муниципал кылдытэтъёслэн 2017-тӥ-2019-тӥ аръёсы азинскон амалъёссы сярысь юан. Кивалтӥсьёсты будэтон сярысь кенешизы 2-тӥ секциын. 3-тӥяз вераськизы муниципал кылдытэтъёс но кун кивалтон ёзъёс вискын кусып тупатон пумысен. Калыклэсь кичӧлтонъёссэ быдэсъянлы но калык контролез азинтонлы бадӟым саклык висъязы 4-тӥ секциын.Удмуртиысь муниципал кылдытэтъёслэн кенешсылэн 11-тӥ съездаз вераськизы пӧртэм ведомствоослэн но министерствоослэн кивалтӥсьёссы.http://udmdunne.ru/2017/02/shumpotonlehs-tros-syulmaskonjos/Кылсярысь, Удмуртиысь ГИБДД-лэн управлениезлэн кивалтӥсез  Александр Коробейников  сюрес вылтӥ ворттылонъя куронъёслы бадӟым саклык висъяны куриз. Со верамъя, кылем арын 1 сюрс 900-лэсь ятыр шуккиськон учыр пусъемын. Соос пӧлысь 70 процентэз - ог  1 сюрс 360 учыр - луэмын ёросъёсын. Тросэз сюресъёс куронъёслы уг тупало, знакъёс пуктылэмын ӧвӧл, сюресъёс дырыз дыръя лымылэсь уг мычисько яке сюбег сузямын луо. Бадӟым сюлмаськон - пыдын ветлӥсьёс понна сюресъёсты выжон интыос  лэсьтон. Соос пӧлысь 40 процентэз гинэ  куронъёслы  тупало. Озьы А. Коробейников муниципал кылдытэтъёслэсь йыръёссэс куриз сюресъёсты выжон интыосты тупатон пумысен проектъёс дасяны.Тылпу потон учыръёс сярысь ивортӥз Россиысь МЧС-лэн Удмуртиысь управлениеныз кивалтӥсь Пётр Фомин. Туэ шаерамы тылпуын быриз 118 мурт, шуиз со. Соос пӧлысь  72 адями кудӟемын вал. Соин П. Фомин куриз секыт югдуре шедем семьяосты, вож кыен эшъяськисьёсты син азьын возьыны, соосын тылпу потон учыръёсты алон пумысен нимысьтыз ужаны.Егитъёсты вордскем палъёсазы выльысь берыктон амалъёс сярысь вераськиз Глазов городлэн йырыз Олег Бекмеметьев. Вузъёсты йылпумъямзы бере егитъёслэн доразы берытскемзы уг поты ни. Та югдур гуртъёслэн гинэ ӧвӧл, пичи городъёслэн но сюлмаськонзы, вераз со. Глазовысь кивалтӥсьёс егитъёсты выль ужан интыосын, ӟеч уждунэн гочатыны чаклало. Соин городэз 2017-тӥ-2019-тӥ аръёсы азинтонъя планъёссы герӟаськемын доразы инвесторъёсты кысконэн.- Та вакытэ милям дасямын ини инвестициос кысконъя 19 проект, - вераз О. Бекмеметьев. - Соосты улонэ пыӵатыны пӧрмиз ке, кылдозы 1 сюрс 500 пала выль ужан интыос.Красногорск ёрослэн йырыз Владимир Корепанов тодматӥз ёросазы калык контрольлэн ужаменыз. Нош Сарапул ёрослэн йырыз Игорь Асабин вераз,  муниципал кылдытэтъёсты огазеяса, коньдон шыръяны быгатӥзы шуыса.Ужрадэз йылпумъяса, вераськиз Александр Соловьев. Со тау кариз вань муниципал кылдытэтъёслы, коньдонэн секыт югдур кылдэмын ке но, ужзэс ӟеч радъяны быгатэмзы понна. Со пусйиз таӵе пумиськонъёслэсь бадӟым пайдазэс. Азьланяз но огкылысь ужаны пӧрмытом, шуиз.Съездын кун кивалтӥсьёс но аскивалтон удысын тыршисьёс огъя ужанъя план юнматӥзы.Ангелина Снигирёва  Теги: гуртын ужпум  